CELEX ID: 32012R0100
Publication Date: 2012-02-03

Document:
KOMISIJOS REGLAMENTAS (ES) Nr. 100/2012
2012 m. vasario 3 d.
kuriuo iš dalies keičiamas Reglamentas (EB) Nr. 748/2009 dėl orlaivių naudotojų, kurie 2006 m. sausio 1 d. arba vėliau vykdė Europos Parlamento ir Tarybos direktyvos 2003/87/EB I priede nurodytą aviacijos veiklą, sąrašo, kuriame nurodoma kiekvieno orlaivių naudotojo administruojanti valstybė narė, drauge atsižvelgiant į Europos laisvosios prekybos asociacijos valstybių, kurios yra Europos ekonominės erdvės narės, įtraukimą į Sąjungos apyvartinių taršos leidimų prekybos sistemą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 18a straipsnio 3 dalies b punktą,
kadangi:
(1)
Europos Parlamento ir Tarybos direktyva 2008/101/EB (2) priimta siekiant iš dalies pakeisti Direktyvą 2003/87/EB, kad į šiltnamio efektą sukeliančių dujų apyvartinių taršos leidimų prekybos sistemą Europos Sąjungoje būtų įtrauktos aviacijos veiklos rūšys;
(2)
Komisijos reglamente (EB) Nr. 748/2009 (3) nustatytas orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašas;
(3)
sąrašu siekiama sumažinti orlaivių naudotojams tenkančią administracinę naštą, pateikiant informaciją apie tai, kuri valstybė narė reguliuos konkretų orlaivio naudotoją;
(4)
orlaivio naudotojai į Sąjungos apyvartinių taršos leidimų prekybos sistemą įtraukiami, jei jie vykdo Direktyvos 2003/87/EB I priede nurodytą aviacijos veiklą, nepriklausomai nuo to, ar jie yra orlaivių naudotojų sąraše, kurį Komisija parengė pagal minėtos direktyvos 18a straipsnio 3 dalį;
(5)
Direktyva 2008/101/EB įtraukta į Europos ekonominės erdvės susitarimą 2011 m. balandžio 1 d. EEE jungtinio komiteto sprendimu Nr. 6/2011, kuriuo iš dalies keičiamas EEE susitarimo XX priedas (Aplinka) (4);
(6)
Sąjungos apyvartinių taršos leidimų prekybos sistemos aviacijos nuostatų taikymas EEE-ELPA valstybėms reiškia, kad būtina visą laiką atsižvelgti į Direktyvos 2003/87/EB 18a straipsnio 1 dalies kriterijus, pagal kuriuos nustatoma orlaivio naudotojo veiklą administruojanti valstybė narė; taigi, tam tikrus orlaivių naudotojus turėtų būti paskirta administruoti EEE-ELPA valstybėms;
(7)
sudarydama atnaujintą orlaivių naudotojų sąrašą, Komisija atsižvelgė į orlaivių naudotojų ir paslaugų bendrovių pateiktas orlaivių parko deklaracijas; tačiau dėl to, kad buvo pateikta ne visa informacija, atnaujintame sąraše dažnai nurodomos valdymo arba paslaugų bendrovės ir orlaivių registravimo ženklai;
(8)
todėl Reglamentas (EB) Nr. 748/2009 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 748/2009 priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. vasario 3 d.

EuroVoc Classification:
Level 1: 100154
100161
100144
100155
Level 2: 100241
100244
100282
100176
100242
Level 3: 4505
187
2524
4040
2090
2470
All Descriptors: 187
2527
3125
5618
5650
5782